Yennayer d aggur amenzu n useggas n Yimaziɣen, yebdan 950 n yiseggasen send talalit n Sidna Ɛisa. Aseggas-nni ideg-i yerbeḥ ugellid Amaziɣ Cacnaq ṭṭrad-ines ger-as d Iferɛunen di tmurt n Maser.
Yennayer d aggur isfilliten i lxir d rrbeḥ. Aṭas n wansayen i icudden ɣer-s am imensi n sebɛa n yisufar, timezla n yiyuzaḍ, ttesḍila tamezwarut i uqcic amecṭuḥ.
Ilmend n wass amenzu n Yennayer 2964, tawwurt n useggas n yimaziɣen, tadukla tadelsant Alma i d-yezgan di taddert n Wagarsafen, theggad yiwen n leqdic, d asmekti i lmend n Yennayer.
Di tanzayt n wass tella-d yiwet n temlilit ɣef useḥbiber ɣef twennaḍt d ufran n yiḍuman. Ad d-naf Mass ḤAMMUM Areẓqi ( HAMMOUM Arezki ), d aselmad n tesdawit n Tizi wezzu, yesfehm-d i lɣaci amek xedmen « le compostage », akken imdanen ad sneɣsen deg yiḍumman-nsen n yal ass. Yusad ula d Mass Mesɛuden Muḥend ( MESSAOUDENE Mohend ), anemhal n usedu aɣelnaw n tẓegwa, yernad yesfahm-d s telqayet amek yezmert umdan ad yesseḥbiber ɣef twennaḍt. Tusa-d teḥder di temlilit tdukla tadelsant « univers » d --yusan si Tizi wezzu.
Tella-d temzikent n wallalen iqburen, akk d timzikent ɣef lmeklat sewwayen at zik. Tella-d daɣen temzikent akk d unaẓur Mass Samir Salmi, d asreqqat ( sculpteur ). Iɛeggalen n tdukla rrnan zzenzen adlis akk d uḍebsi n urupurṭaj d yettmeslayen ɣef umezruy n tegrawla n taddert, adlis d uḍebsi texdem tesqamut n taddert, terna thegga-d yiwen uwitay 2014 ( Calendrier ) s yissem n tdukla tadelsant akk d taddert, d awitay i uɣen imezdeɣ n taddert d aktay n tdukla tadelsant.
Lɣaci usan-d am akken uɣen tannumi, argaz, tameṭṭut. Tameddit wwin-d tislit ( tislit n wunẓar ) deg umkan i umi qqaren tixlijt alarmi d alma, ḍefren-tt-id iḍebbalen akk d tbuɣarin, arnan kra n yilmeẓyen alsan tigelmusin ( Masques ) ddan-d akken di tikli-nni ar zdat n n n lɣaci, lɣaci n taddert ṭṭafaren-d sdeffir, igerdan ttazalen akken ad walin ilmeẓyen-nni s tgelsumin. Mi wwḍen s alma zzin-as aɛarus i teslit, syinna akkin iɛeggalen n tdukla tadelsant fkan asawaḍ i yal d amedyaz akk d tmedyazt n taddert.
Terna terra tajmilt i iɛeggalen n tesqamut iqedcen ɣef taddert.
kab_Latn kab_Latn kab_Latn kab_Latn kab_Latn kab_Latn kab_Latn